《舟行杂咏 其二》
清代·顾奎光

勿言水懦弱，在险能用壮。盘回万重山，不制三尺浪。

混混循崖行，约束戒奔放。屈曲必如意，性本无背向。

触石石忽怒，爱怒不受障。一过波澜平，柔克贵善让。

我行历诸滩，顺逆固殊状。曾读老氏书，观物知所尚。

作者简介：清江苏无锡人，字星五。乾隆十五年进士，官湖南泸溪、桑植知县，颇著循绩。时称有“酒、色、财三不惑，清、慎、勤居官三不愧”之语。有《春秋随笔》、《然疑录》等。